‘ประเสริฐ’ซื้อไออาร์พีซีร่วม2แสนหุ้น
IRPC วิ่งฉิว “ประเสริฐ” ซื้อ 2 แสนหุ้น ออมสินตกลงยกล็อตขาย ปตท.
2 ธ.ค. 2554

IRPC วิ่งฉิว “ประเสริฐ” ซื้อ 2 แสนหุ้น ออมสินตกลงยกล็อตขาย ปตท.
นายประเสริฐ บุญสัมพันธ์ ประธานกรรมการและประธานคณะกรรมการบริหารไออาร์พีซี (IRPC) รายงานการซื้อหุ้น IRPC จำนวน 2 แสนหุ้น ในราคาหุ้นละ 3.75 บาท เมื่อวันที่ 25 พ.ย. 2554 ที่ผ่านมา
ด้านการซื้อขายหุ้น IRPC วันที่ 1 ธ.ค. คึกคัก ราคาขยับขึ้นแรงถึง 3.09% หรือ 0.12 บาท ปิดที่ 4 บาท ท่ามกลางมูลค่าซื้อขายหนาตาถึง 723 ล้านบาท 
นักวิเคราะห์บริษัท หลักทรัพย์ (บล.) เคจีไอ (ประเทศไทย) มองว่าปัจจัยที่สนับสนุนราคาหุ้น IRPC คือ กรณีธนาคารออมสินเจรจาขายหุ้น IRPC ทั้งหมด 1,950 ล้านหุ้น หรือ 9.54% คืนให้บริษัท ปตท. (PTT) โดยใช้เกณฑ์ราคาสูงกว่ากระดานในต้นปีหน้าได้ข้อสรุป แต่ในทางพื้นฐานยังคงคำแนะนำ “ขาย” ราคาเป้าหมายที่ 4.10 บาท
หากดีลนี้สำเร็จ PTT จะถือหุ้น IRPC เพิ่มจากเดิม 7,870 ล้านหุ้น หรือ 38.52% เป็น 9,820 ล้านหุ้น หรือ 47.66% ใกล้เคียงกับข้อจำกัดที่ 49.9% ที่จะไม่ทำให้ IRPC เป็นรัฐวิสาหกิจ
นายอธิคม เติบศิริ กรรมการผู้จัดการใหญ่ บริษัท ไออาร์พีซี คาดว่ารายได้ในปีนี้จะอยู่ประมาณ 2.3 แสนล้านบาท โดยมีค่าการกลั่นรวม 9.2 เหรียญสหรัฐ/บาร์เรล และในปีหน้าคาดว่ารายได้ของบริษัทจะเพิ่มขึ้นประมาณ 10-15% มาอยู่ที่ 2.6 แสนล้านบาท
ก่อนหน้านี้บริษัทแจ้งไตรมาส 3 ขาดทุนสุทธิ 177 ล้านบาท หรือหุ้นละ 0.01 บาท พลิกจากช่วงเดียวกันปีก่อนกำไรสุทธิ 308 ล้านบาท หรือ 0.02 บาท 9 เดือนแรกปีนี้กำไรสุทธิดี 6,302 ล้านบาท จากช่วงเดียวกันปีก่อนกำไรสุทธิ 3,869 ล้านบาท